El pla de desconfinament que proposa el Govern, elaborat pel grup d'experts liderat pel doctor Oriol Mitjà, preveu cinc fases de tornada gradual a la nova normalitat. El document no inclou terminis, sinó una "orientació" de com s'ha de flexibilitzar el confinament actual en el mig termini. El primer que es podria fer seria la tornada de persones sanes a llocs de treball no essencials, mentre que l'obertura d'escoles o els esdeveniments massius s'inclourien en les darreres etapes del pla. També es preveu un cribatge a gran escala amb 1,5 milions de testos en les pròximes setze setmanes i s'estudiarà la creació d'un "passaport d'immunitat", un certificat digital vinculat al carnet de vacunació que inclogui l'estat immunològic de cada persona.